COMUNICAT DE PRESĂ: Congresul Național de Pediatrie Ediția a XVII-a – 24–27 Septembrie 2025, Sinaia. Pediatria românească va reuni peste 1.500 de medici și performeri în sănătate

Devenit un eveniment de tradiție al medicinei și al cercetării științifice medicale românești, Congresul Național de Pediatrie, cu participare internațională își va deschide miercuri, 24 Septembrie, la Sinaia, porțile celei de-a XVII-a ediții, în cadrul căreia se vor reuni elite ale pediatriei naționale și internaționale, medici primari, specialiști și rezidenți pentru a construi împreună răspunsuri moderne la provocările începutului de mileniu și pentru a consolida angajamentul comun de a proteja sănătatea copilului și de a-i oferi șansa la o dezvoltare armonioasă și la un viitor sănătos.

Astfel, în perioada 24-27 Septembrie, în Centrul Internațional de Conferințe ”Casino” din Sinaia peste 1.500 de medici pediatri, români și străini, se vor afla într-o permanentă conexiune interdisciplinară datorită unui program științific abundent compus din 33 de sesiuni științifice-cu peste 150 de lucrări tematice, 8 simpozioane, 7 programe de tipul hands-on training și multiple prezentări de postere.

”Congresul reprezintă cea mai importantă manifestare științifică dedicată pediatriei din România și va aduce în prim-plan teme de actualitate în îngrijirea copilului, de la prevenție și diagnosticul precoce, la terapii moderne și abordări multidisciplinare  toate aceste informații de real interes urmând să fie expuse în cadrul unor conferințe plenare, sesiuni științifice, workshop-uri practice și mese rotunde, la care vor participa personalități medicale de prestigiu național și internațional” a declarat președintele Societății Române de Pediatrie, Prof. Univ. Dr. Doina Pleșca.

Aceasta a adăugat că: ”este important să precizăm că pediatria începutului de mileniu trei se confruntă cu o serie de provocări majore, generate de schimbările rapide ale societății, mediului și progresului tehnologic, iar această amplă specialitate medicală este mai mult decât o ramură a medicinei – este o responsabilitate față de viitor. De aceea, subliniez faptul că educația medicală continuă, cercetarea științifică și accesibilitatea permanentă la inovare și în fond, la cunoaștere aprofundată, reprezintă pentru noi, medicii, atribute esențiale și indispensabile din punct de vedere profesional pentru a performa și pentru a oferi sănătății umanității un viitor stabil deoarece, în fiecare copil pe care îl îngrijim se află speranța unei lumi mai sănătoase, mai echilibrate și mai pline de lumină”

Printre temele majore ale ediției din acest an se regăsesc:

Bolile cronice pediatrice și impactul lor asupra calității vieții copilului

Noutăți în imunizare și politici de sănătate pediatrică

Progresul în diagnosticul genetic și medicina personalizată

Rolul noilor tehnologii și al inteligenței artificiale în pediatrie

Impactul schimbărilor sociale și al factorilor de mediu asupra sănătății copiilor

Sănătatea mintală a copiilor și adolescenților

Vaccinarea și reticența față de vaccinuri

Somnologia pediatrică: de la simptome la impactul diurn

Tabagismul și implicațiile sale juvenile

Obezitatea infantilă, cu consecințe cardiovasculare și metabolice pe termen lung

Congresul Național de Pediatrie, cu participare internațională, ce va avea loc în perioada 24 – 27 Septembrie 2025, la Sinaia, va fi organizat de Societatea Română de Pediatrie și se va desfășura sub egida Universității de Medicină și Farmacie „Carol Davila” din București, Universității de Medicină și Farmacie „Iuliu Hațieganu” din Cluj-Napoca, Universității de Medicină și Farmacie din Craiova și Universității de Medicină, Farmacie, Științe și Tehnologie „George Emil Palade” din Târgu Mureș.

Din delegațiile din străinătate care vor fi prezente la eveniment se numără personalități ale pediatriei internaționale precum: Prof. Dr. Massimo Mantovani (Italia) – Președinte al EPA (European Pediatric Association), Prof. Dr. Salvatore Vandemia (Italia) – Președinte și Prof. Emerit al Societății Italiano-Arabă (IAPS) și Președinte al Societății Româno-Italiană de pediatrie (IRPS), Prof. Dr. David Greenberg (Israel), Head Divisoin, Ben-Gurion University of the Negev , Prof. Dr. Aspazija Sofijanova (Macedonia de Nord) – Director Spitalul Universitar de Copii din Skopje și Președinte Societatea de Pediatrie din Macedonia, Prof. Dr. Diego Peroni (Italia) – Director al Departamentului de pediatrie, Universitatea din Pisa, Prof. Dr. Simone Rugoloto (Italia) – Director al Departamentului materno-fetal, Coordonator național al transportului de urgență din Italia, Prof. Dr. Emmanouil Galanakis (Grecia) – President of European Pediatric Infectious Diseases, Prof. Dr. Vana Spoulou, (Grecia) – Director Departament pediatrie, Universitatea națională de medicină Kapodistrian – Atena, Prof. Dr. Gjeorgjina Kuli Lito (Albania) – Președinte Societatea albaneză de pediatrie, Prof. Dr. Ninel Revenco (Republica Moldova) – Președinte Societatea moldoveană de pediatrie, Prof. dr. Guido Oppido (Italia) – Departamentul de chirurgie cardio-vasculară pediatrică, Universitatea din Napoli, Prof. Dr. Ayse Tana Aslan (Turcia) – Departamentul de pediatrie, pneumologie  și alergologie pediatrică, Prof. Dr. Batya Engel-Yeger (Israel) – Departamentul de neuro-psiho-farmacologie, Dean of Students – University of Haifa, Prof. Dr. Domenico Perri (Italia) – Head of Pediatric Unit at S. Giuseppe Moscati Hospital, Aversa, Italy.

DESPRE SOCIETEATEA ROMÂNĂ DE PEDIATRIE

Societatea Română de Pediatrie  (S. R. Ped.) este o asociație profesională și științifică de elită a medicilor pediatri din România, cu o îndelungată și bogată tradiție în educația medicală continuă a numeroase generații de pediatri, cu preocupări numeroase care vizează îmbunătățirea calității vieții copiilor prin creșterea rolului prevenției diferitelor afecțiuni. Societatea este afiliată Asociației Medicale Romane (A.M.R.), reprezentând principalul for profesional al medicilor pediatri din România. Scopul Societății Române de Pediatrie îl reprezintă creșterea performanței profesionale. De-a lungul anilor vizibilitatea S.R.Ped. a crescut semnificativ prin organizarea de manifestări științifice de prestigiu național și internațional respectiv congrese, conferințe, simpozioane, mese rotunde. (Congresul internațional Europediatrics 2017, Congresul UMEMPS 2022, Conferința internațională de Pediatrie 2024, etc). In colaborare cu Academia Americană de Pediatrie (AAP) și Centru de control și prevenire a bolilor din US (CDC) membrii societății au inițiat încă din anul 2018 programe de prevenție în domenii precum conștientizarea luptei împotriva fumatului sau obezității la copii și adolescenți.

Pentru mai multe informații, vă rugăm să vizitați https://srped.ro/

Articolul COMUNICAT DE PRESĂ: Congresul Național de Pediatrie Ediția a XVII-a – 24–27 Septembrie 2025, Sinaia. Pediatria românească va reuni peste 1.500 de medici și performeri în sănătate apare prima dată în umfcd.